Ur barzh disuj eo bet Koulizh Kedez a viskoazh, ha chomet stag a-walch ouzh prantad Mae 68. Diouzh testeni Zavier Grall e veze nachet embann skridoù gant an embannerien koulz e galleg hag e brezhoneg er bloavezhioù 1970. Kernevod penn-kil-ha-troad hag anveliour touet, e tiskouez bezañ distag mat e selloù eus re skolioù pennañ an Emsav, koulz broadelourien, boutinelourienpe kar-o-feiz. Evezhiek ouzh istor, sonerezh, ha liessteriegezh ar gerioù, e labour ur yezh pinvidik, resis, kizellet ha barok, gwriziennet don e lavar ar vrezhonegerien koulz hag en hengoun lennek, o tremen alies eus ar cherneveg komzet dar yezh gouiziek, ech a da glask arlivioù, ha soutilded koulz en dreadegezh hag er gevadegezh (da laret eo a-hed istor ar yezh hag a led an douaroniezh er rannyezhoù) : yezh ur bluennerezh dibar hag ur preder diroll, maget gant re brasañ ha dispachelañ skrivagnerien ar bed. Neo ket paotr ar brezhoneg aes nag al lennegezh eeun, hogen ur skrivagner e talvez ar boan poaniañ war e skridoù, hag a laka kemm en hor yezh hag en hor lennegezh o tegas enne preder hag awen ar bed koulz ha chwezh ha nerzh e yezh hag e ijin dezhañ e doare un pennaraokour dizouj hag atahiner. 